Laquelle proposition, Sire, jentends avoir esté bien prise, et que depuis 
le peuple sest fort radoulci, et ou auparavant ceulx de la cité navoient 
voulu admettre les gens de guerre que la Royne leur offroit pour leur 
sûreté et defense pour la doubte et craincte quon les vouloit assujetir 
comme dessus, se sont tantost apres joint avec ledit chapitre, et par 
ensemble requy quon leur volsist envoyer lesdits gens de guerre, et ont 
les bons eu singulièrement grant plaisir de veoir la subscription de la 
main de votre Majesté a mes lettres de credence, ce qui les a tant plus 
confirmé et asseuré de la venue de votre Majesté, quils attendent avec 
grande dévotion. 
Sire, la Royne nous a escript que lesdits trois prisonniers ont en pré¬ 
sence desdits eschevins et jures persiste en leurs confessions voire 
amplié icelles davantage a leur retour se esclairciront les particülaritez et 
les acculpes se cognoitront avec leur confession par le raport et affection 
des mesmes eschevins, et par ce moyen jespère que lesdits acculpés se 
pourront appréhender et que justice se fera, et pour plus sûrement con¬ 
duire ladite justice la royne a la requeste desdits du chapitre et de la 
cité envoyé icy deux enseignes de piétons et de chevaux. 
Ladite dame Royne avoit avant ma venue en ce lieu fait appelé vers 
elle ung gentilhomme nomme Jehan Daremberghe seigneur de Lumpnes 
frère de l’archidiacre de Serain fort bien volu de ce commung peuple et 
accuse destre adhèrent a la trahison du chanoine Marca et pour ce que 
feit quelque refus dy aller les gentilshommes qui lestoient venu appeler 
lamenerent un peu oultre son gre, soubs les paroles qui lui deirent si ne 
aloit ils avoient charge de le mener, et le détient ladite dame Royne 
arresté à Bruxelles, a cause de quoy ceste cite a este en grand trouble, et 
ne defailloit matière aux maulvais pour faire trouver ceste prinse plus 
odieuse, allegans quil estoit pris sur le paiz de Liege et que cestoit contre 
leurs privilèges et directement contre la ligue et confédération quilz ont 
avec les pays dembas, lesquelles crieries vindrent si avant que aulcuns 
populaires hommes et femmes disoient ouvertement quon debvoit aler 
assommer les commissaires de ladite dame Royne, aultres quon les 
debvoit tenir prisonniers, jusques ledit seigneur de Lumpnes leur seroit. 
rendu, et a ceste occasion lesdits commis furent deux jours sans eulx 
oser montrer en publicque, et pour appaiser cedit peuple fut advisé que 
ceulx dudit chapitre et de la cite envoieroient leurs députés vers ladite 
dame Royne pour repeter ledit de Lumpnes, lesquels députés estoient partis 
avant ma venue, et attend on leur retour de brief, et ce pendant lesdits 
